CELEX: 52013PC0434
Language: ro
Date: 2013-06-11
Title: Propunere de DECIZIE DE PUNERE ÎN APLICARE A CONSILIULUI de modificare a Deciziei de punere în aplicare 2011/77/UE privind acordarea de asistență financiară din partea Uniunii pentru Irlanda

|
			
		
		
		52013PC0434
		
			Propunere de DECIZIE DE PUNERE ÎN APLICARE A CONSILIULUI de modificare a Deciziei de punere în aplicare 2011/77/UE privind acordarea de asistență financiară din partea Uniunii pentru Irlanda /* COM/2013/0434 final - 2013/0203 (NLE) */
			
				
		
		
			
			   	EXPUNERE DE MOTIVE
În data de 7 decembrie 2010, Consiliul a
acordat Irlandei, la cererea acesteia, asistență financiară
pentru susținerea unui program solid de reforme economice și
financiare vizând restabilirea încrederii, facilitarea revenirii economiei la o
creștere sustenabilă și asigurarea stabilității
financiare a Irlandei, a zonei euro și a Uniunii Europene (Decizia de
punere în aplicare 2011/77/UE).
În conformitate cu articolul 3 alineatul (9)
din Decizia 2011/77/UE, Comisia a efectuat, împreună cu FMI și în
colaborare cu BCE, a zecea evaluare a progreselor înregistrate de
autoritățile irlandeze în implementarea măsurilor convenite,
precum și a eficienței și a impactului social și economic
al măsurilor respective. 
Ținând cont de informațiile
apărute între timp, Comisia propune modificarea condițiilor de
politică economică aflate la baza asistenței financiare. Comisia
consideră că modificările propuse cu privire la condițiile
de politică economică sunt necesare pentru a asigura implementarea
fără probleme a programului și pentru a atinge obiectivele
acestuia.
2013/0203 (NLE)
Propunere de
DECIZIE DE PUNERE ÎN APLICARE A
CONSILIULUI
de modificare a Deciziei de punere în
aplicare 2011/77/UE privind acordarea de asistență financiară
din partea Uniunii pentru Irlanda
CONSILIUL UNIUNII EUROPENE,
având în vedere Tratatul privind
funcționarea Uniunii Europene, 
având în vedere Regulamentul (UE)
nr. 407/2010 al Consiliului din 11 mai 2010 de instituire a unui
mecanism european de stabilizare financiară[1],
în special articolul 3 alineatul (2) și articolul 3 alineatul (7),
având în vedere propunerea Comisiei Europene,
întrucât:
(1)       Consiliul a acordat Irlandei
(Decizia de punere în aplicare 2011/77/UE[2]),
la cererea acesteia, asistență financiară pentru susținerea
unui program solid de reforme economice și financiare vizând restabilirea
încrederii, facilitarea revenirii economiei la o creștere sustenabilă
și asigurarea stabilității financiare a Irlandei, a zonei euro
și a Uniunii Europene.
(2)       În conformitate cu articolul
3 alineatul (9) din Decizia de punere în aplicare 2011/77/UE, Comisia a
efectuat, împreună cu Fondul Monetar Internațional (FMI) și în
colaborare cu Banca Centrală Europeană (BCE), a zecea evaluare a
progreselor înregistrate de autoritățile irlandeze în implementarea
măsurilor convenite, precum și a eficacității și a
impactului social și economic al măsurilor respective.
(3)       În urma acordului politic la
care au ajuns Parlamentul European și Consiliul, se preconizează
că legislația de instituire a unui mecanism de supraveghere unic
(MSU) va fi adoptată în curând. În acest context, următoarele simulări
de criză efectuate în băncile din întreaga UE, care se vor
desfășura sub egida Autorității bancare europene (ABE), nu
vor avea loc în 2013, așa cum s-a estimat inițial. 
(4)       În anticiparea
simulărilor de criză care vor fi organizate la intrarea în vigoare a
SMU și pentru (i) a avea diagnostice pertinente înainte de încheierea
programului și (ii) a asigura cât mai mult posibil coerența între
diferitele exerciții de evaluare, Irlanda ar trebui să
întreprindă așadar o serie de măsuri de supraveghere, inclusiv o
evaluare preliminară globală a bilanțurilor, înainte de
sfârșitul anului 2013. 
(5)       Irlanda și-a reafirmat
angajamentul de a transfera fără întârziere responsabilitatea pentru
sectorul apei de la autoritățile locale către un serviciu
național de utilități publice și de a introduce taxe pe
apă pentru gospodării. Irlanda a realizat progrese
satisfăcătoare în ceea ce privește reforma sectorului apei,
inclusiv adoptarea legislației, înființarea Irish Water și
finalizarea etapelor operaționale ale procesului de tranziție.
Introducerea taxelor pe apă pentru gospodării ar putea fi
amânată până în 2014 din motive tehnice, fără a compromite
procesul de reformă în ansamblul său.
(6)       Ținând cont de aceste
evoluții și considerente, Decizia de punere în aplicare 2011/77/UE ar
trebui modificată,
ADOPTĂ PREZENTA DECIZIE: 
Articolul 1
Articolul 3 alineatul (10) din Decizia de
punere în aplicare 2011/77/UE se modifică după cum urmează:
1) litera (a) se înlocuiește cu
următorul text:
„(a) în conformitate cu metodologia care va fi
stabilită până la sfârșitul lunii iulie 2013, să finalizeze
o evaluare preliminară a bilanțurilor înainte de încheierea
programului, în cadrul lucrărilor pregătitoare în vederea unei
simulări de criză care va fi realizată în conformitate cu noua
metodologie a UE.”
2) se adaugă următoarea literă:
„(c) să comunice Comisiei modelul de
finanțare a Irish Water și să anunțe un calendar definitiv
pentru introducerea unor taxe pe apă pentru gospodării în cel de-al
patrulea trimestru al anului 2014.” 
Articolul 2
Prezenta decizie
se adresează Irlandei. 
Articolul 3
Prezenta decizie
se publică în Jurnalul Oficial al Uniunii Europene. 
Adoptată la Bruxelles,
                                                                       Pentru
Consiliu
                                                                       Președintele
[1]               JO L 118, 12.5.2010, p. 1.
[2]               JO L 30, 4.2.2011, p. 34.